贈林薪
作者：王邁
朝代：宋

paragraphs: 丈夫惟窮不可諱，僕妾于人真短氣。
一技能精百不憂，有功翰墨尤足貴。
林生家世本業儒，讀書不利改傭書。
計窮未肯與書絕，又學裁翦兼黏糊。
就中頗得三昧訣，翻騰碑畫更奇絕。
持此可療寒與饑，十指便當張儀舌。
昔我于生義理明，以我之困知生貧。
我今一字不堪煮，生猶有技可資身。
鄴侯書堂高不過，好事人少俗人多。
把筆贈生以此歌，有劍無廩奈生何。